ज्ञानियों अथवा मुक्त पुरुषों हेतु – अवतार रूप साकार प्रभु की भक्ति का मार्ग; निष्काम कर्म करने रूपी विधि और सकाम कर्म मना करने रूपी निषेध कर्म के रहस्यों की कथा (सत्संग द्वारा समझाना); और परमेश्वर का यथार्थ ज्ञान मार्ग – तीनों प्रसिद्धि प्राप्त मार्गों का एकीकरण जहाँ होता है। इस प्रकार एकीकृत रूप अद्वैत्तत्त्व से युक्त अवतारी पुरुष से शंका-समाधान रूपी स्नान करने से भ्रमपूर्ण संशयों की समाप्ति और परमब्रह्म परमेश्वर की प्राप्ति की जिज्ञासा और श्रद्धा की प्राप्ति होती है जिससे जिज्ञासु और श्रद्धालु के अन्दर परमेश्वर की प्राप्ति का भाव और ही प्रबल हो जाता है। यह स्थिति ठीक उसी प्रकार होती है जिस प्रकार स्नानार्थी संगम स्नान के बाद तुरन्त ही अक्षय-वट का दर्शन के लिए व्यग्रता के साथ ही भीड़-भाड़ में ही उनके स्थान पर पहुँच जाता है और दर्शन करके कुछ तुष्टि प्राप्त करता है; और साधक जब साधनाभ्यास द्वारा सुरति में स्नान कर लेता है, तब आत्मा रूपी चेतन-शक्ति के दर्शन हेतु लालायित होने लगता है। पुनः आइए जिज्ञासु और श्रद्धालु भाव के साथ परमेश्वर की प्राप्ति की तरफ चला जाय। जब जिज्ञासु श्रद्धा और पूर्ण समर्पण भाव द्वारा तत्त्वज्ञान के माध्यम से ज्ञान-दृष्टि अथवा अथवा तत्त्व दृष्टि से परमेश्वर का दर्शन प्राप्त करता है, तब उसका यही दर्शन स्नानार्थी के अक्षय-वट अथवा साधक के आत्मा के स्थान पर जिज्ञासु परमेश्वर का दर्शन करता है। जिस प्रकार कर्मकांडी भारद्वाज आश्रम जाकर यथार्थ उपदेश प्राप्त करते हुये एक मास का ‘कल्प वास’ लेकर महात्माओं के उपदेशों को सुनता और उसके अनुसार कर्म का अभ्यास करता है; उसी प्रकार साधक अपने गुरु के पास जाकर साधनाभ्यास करता है, परन्तु सिद्ध नहीं हो पाने पर गुरु जड़ जगत् से सम्बन्ध काटने और चेतन रूप आत्मा से सम्बन्ध स्थापित करने हेतु साधक को ‘काया वास’ कराते हैं; ठीक इसी प्रकार भारद्वाज के स्थान पर स्वयं परमेश्वर अपने परमधाम से अवतरित होकर किसी शरीर को ग्रहण कर स्वयं सद् गुरु बनकर उत्कट जिज्ञासु और श्रद्धालु के शरणागत भाव को स्वीकार कर अपने यथार्थ का ज्ञान देते हुये अपनी यथार्थ जानकारी और पहचान भी स्वयं ही कराकर ज्ञानी अथवा मुक्त पुरुषों को शरीर रहने तक यहाँ और शरीर छूटने पर अपने परमधाम में ‘सदा-निवास’ प्रदान करते हैं।